लयको आसमा डच
नेदरल्यान्ड्स युरो २०२४ को समूह चरणमा आफ्नो खराब प्रदर्शनबाट निराश छ । टोली त्यसबाट उन्मुक्ति लिन चाहन्छ । मंगलबार अन्तिम १६ को खेलमा टोलीले रोमानियाको सामना गर्नेछ । त्यसमा डच आशा हुनेछ, लय भेट्टाउने ।
ह्याम्बर्ग — नेदरल्यान्ड्स युरो २०२४ को समूह चरणमा आफ्नो खराब प्रदर्शनबाट निराश छ । टोली त्यसबाट उन्मुक्ति लिन चाहन्छ । मंगलबार अन्तिम १६ को खेलमा टोलीले रोमानियाको सामना गर्नेछ । त्यसमा डच आशा हुनेछ, लय भेट्टाउने ।सम्भवतः आफ्नो समूहमा तेस्रो भएकै कारण नेदरल्यान्ड्सले केही सजिलो विपक्षी टिम पाएको छ रोमानियाका रूपमा । लिग चरणको अन्तिम खेलमा अस्ट्रियाविरुद्धको खेल गुमाएपछि नेदरल्यान्ड्स तेस्रो स्थानमा खुम्चिएको थियो ।यसै कारण कम्तीमा टोलीले इंग्ल्यान्डको भने सामना गर्नुपरेन । फिफा वरीयतामा नेदरल्यान्ड्स सातौंमा छ भने रोमानिया डचभन्दा ४० स्थान पछाडि छ । यी दुई टिमबीच अहिलेसम्म भएका १९ खेलमा रोमानिया दुईपल्ट मात्रै विजयी छ । अझ पछिल्ला १४ खेलको हिसाब निकाल्ने हो भने १० मा नेदरल्यान्ड्स वियजी छ । त्यसमध्ये रोमानियाको एकमात्र जित युरो २००८ को छनोटमा आएको थियो ।कहिलेकाहीं फुटबलमा यही स्थितिले टिमलाई बलियो बनाउने गर्छ । सायद रोमानिया यही स्थितिमा छ । यस्तो किनभन्दा नेदरल्यान्ड्सविरुद्ध रोमानियालाई गुमाउनु केही छैन । त्यसमाथि नेदरल्यान्ड्सको प्रदर्शन आफैंमा कमजोर छ । जर्मन भूमिमा अहिलेसम्मको खराब प्रदर्शनकै कारण डच टिम लय समात्न प्रयासरत रहेको हो । लिग चरणका तीन खेलपछि डच खेलाडीले पनि आफ्नो कमजोरी स्वीकारेका छन् । विशेषतः कप्तान भर्जिल भान डाइकले ।उनी के मान्छन् भने सायद डच खेलाडीले आफ्नो टिम नै कति बलियो छ भनेर गलत अनुमान लगाए । आफ्नो कमजोरी नै देख्न सकेन । रोमानियाले भने समूह ई जितेको थियो ४ अंक लिएर । प्रतियोगितामा टोलीको सुरुआत नै दमदार रह्यो । टोली युक्रेनलाई ३–० ले हराउन सफल रह्यो । त्यसपछि भने बेल्जिमविरुद्धको खेल २–० ले गुमायो । अन्तिम खेल भने स्लोभाकियाविरुद्ध गोलरहित बराबरीमा टुंगिएको थियो । यही कारणले ४ अंकमै रोमानिया शीर्षस्थानमा रह्यो ।रोमानियाली प्रशिक्षक एडवार्ड इर्डानेस्कुको रणनीति भने रक्षात्मक रहने गर्छ । तर उनी टिमको आक्रमणलाई सकारात्मक बनाउन लागेका छन् । नेदरल्यान्ड्सको डिफेन्स आफैंमा कमजोर देखिएको छ । त्यसैले रोमानियाली आक्रमणका प्रमुख हर्ताकर्ता डेनिस ड्रागस डच रक्षापंक्ति तोड्ने प्रयासमा हुनेछन् । रोमानिया आफैं पनि लेफ्टब्याक निकुसर बान्कुविना हुनेछ, किनभने उनी निलम्बनबाट गुज्रिइरहेका छन् ।डच प्रशिक्षक रोनाल्ड कोमनलाई पनि आफ्नो टिमको मिडफिल्डमा गाह्रै परेको छ, किनभने यसले चाहिँदो अवसरको सिर्जना गर्न सकेको छैन । लिग चरणको अन्तिम खेलमा जोयी वर्मेनलाई ३५ मिनेटको खेलपछि बाहिर निकालिएको थियो । पछिल्लो विश्वकपमा नेदरल्यान्ड्स अन्तिम आठसम्म पुगेको थियो । टोलीको मनमा एउटा डर पनि हुनेछ, तीन वर्षअगाडिको युरोमा चेक गणतन्त्रसँग अहिलेकै स्थितिमा पराजित भएको थियो ।